KIRJALLINEN KYSYMYS E-3071/01 esittäjä(t): Michl Ebner (PPE-DE) komissiolle. Raakamaidon mikrosuodatus tuotantotilalla.



Virallinen lehti nro 092 E , 17/04/2003 s. 0001 - 0002



KIRJALLINEN KYSYMYS E-3071/01 esittäjä(t): Michl Ebner (PPE-DE) komissiolle (8. marraskuuta 2001) Aihe: Raakamaidon mikrosuodatus tuotantotilalla Ehdotuksessa Euroopan parlamentin ja neuvoston asetukseksi eläinperäisiä elintarvikkeita koskevista erityisistä hygieniasäännöistä(1) säädetään raakamaidosta seuraavaa (liitteen I 5 kohta): raakamaito: maito, jota ei ole lämmitetty yli + 40 °C:n lämpötilan; käsittelyjä, kuten homogenointia tai vakiointia, joilla on vaikutusta vain maidon laatuseikkoihin, voidaan tehdä. Tällä määritelmällä laillistetaan viljelijöiden suorittama raakamaidon käsittely, kuten mikrosuodatus, ja näin ollen raakamaidon muuttaminen ennen maidon toimittamista kauppiaille on mahdollista. Mikrosuodatuksella muutetaan maidon laatua ja nostetaan oikeastaan alempiarvoisen tuotteen hintaa. Nykyään mikrosuodatuksella voidaan alentaa helposti bakteerien kokonaismäärää ja suodattaa pois tietyt ainesosat, kuten kaseiini. Komissio on vahvistanut, että mikrosuodatuksen käytön osoittamiseen ei ole menetelmää (David Byrnen komission puolesta antama vastaus kirjallisiin kysymyksiin E-0823/01 ja E-0824/01(2)). 1. Miten voidaan käytännössä tutkia, onko toimitettua maitoa jo aiemmin käsitelty mikrosuodatuksella? 2. Miten komission mielestä voidaan tutkia, että maidon merkinnät ovat oikeita tapauksissa, joissa on käytetty mikrosuodatusta? 3. Miksei direktiivissä 92/46/ETY(3) esitettyä raakamaidon määritelmää säilytetä tai raakamaidon tuottajia kielletä nimenomaisesti muuttamasta laatua ja arvoa määrittäviä seikkoja? (1) KOM(2000) 438 lopullinen EYVL C 365 E, 19.12.2000, s. 58. (2) EYVL C 350 E, 11.12.2001, s. 43. (3) EYVL L 268, 14.9.1992, s. 1. David Byrnen komission puolesta antama vastaus (11. tammikuuta 2002) Mikrosuodatus (kalvoerottelumenetelmä) on uusinta tekniikkaa, joka edellyttää erityisosaamista vaativaa kallista laitteistoa. Tämä tekniikka on yksinomaan teollisuuden hallinnassa. Se on selvästi erotettava maatilalla käytettävistä uusista suodatintyypeistä, joiden avulla voidaan parantaa maitoon mahdollisesti sekoittuneiden kiinteiden hiukkasten (esimerkiksi oljenkorsien) poistamista. Kalvosuodatus on perinteisen siivilöinnin nykyaikainen vastine, eikä sillä ole mikroskooppisella tasolla arvoisan parlamentin jäsenen mainitsemia vaikutuksia. On totta, että mikrosuodatuksen käytön osoittamiseen teollisuudessa ei ole välitöntä menetelmää. Mikrosuodatuksen tuloksena maidon bakteerikasvuston koostumus kuitenkin muuttuu, ja menetelmä hävittää pieneliöitä, jotka ovat välttämättömiä eräiden raakamaitoon valmistettujen juustojen aromien ja muiden erityisominaisuuksien kehittymiselle, samalla kun se tuhoaa haitallisina pidettyjä piirteitä. Lopputuotteet siis poikkeavat ominaisuuksiltaan vastaavista raakamaitovalmisteista. Pakkausmerkintöjen valvonta puolestaan ei perustu yksinomaan tutkimustuloksiin vaan erityisesti yritystietoihin, itsevalvontatoimiin ja jäljitettävyyteen. Valvonta kuuluu jäsenvaltioiden toimivaltaisten viranomaisten vastuulle. Elintarvike- ja eläinlääkintätoimiston tarkastajat voivat tarkistaa annettujen määräysten täytäntöönpanon maitoalalle tekemillään tarkastusmatkoilla. Tällaista valvontaa harjoitetaan jo muiden väittämien tarkistamiseksi; niitä ovat esimerkiksi lajityyppi (kuten vuohenjuusto) ja tietyt suojatut kauppanimet (voi). Raakamaidon määritelmän osalta eläinlääkintälainsäädännön yksinkertaistamishanke(1), johon arvoisa parlamentin jäsen viittaa ja joka on toimitettu neuvoston ja parlamentin käsittelyyn yhteispäätösmenettelyn mukaisesti, on nykyisin perusteellisesti tutkittavana neuvoston eläinlääkintäasiantuntijoiden ryhmässä. (1) EYVL C 365, 19.12.2000.